CC.  Monasterii Sanctae Eupnemiae Brixiensis bona et jura enumerat, et sub sanctae Romanae Ecclesiae protectione confirmat.   (Anno 1123, Febr. 10.) [MARGARINI,  Bullar. Casin.,  II, p. 136.]
Author: Calixtus II

CALIXTUS episcopus, servus servorum Dei, dilecto filio PETRO abbati monasterii Sanctae Euphemiae quod in Brixiensi parochia in latere montis qui Dignus dicitur, situm est, ejusque successoribus regulariter substituendis in perpetuum.

Divinis praeceptis instruimur, et apostolicis monitis conformamur, ut pro ecclesiarum statu, impigro vigilemus affectu. Quamobrem, dilecte in Christo fili Petre abbas, petitioni tuae clementius duximus annuere, ut Beatae Euphemiae monasterium, cui auctore Domino praesides, quod a piae memoriae, Landulpho Brixiensi episcopo, ab ipsa sua fundatione constructum est, apostolicae sedis tuitione ac patrocinio muniremus. Per praesentis igitur privilegii paginam, apostolica auctoritate statuimus, ut possessiones, praedia et bona omnia, quae idem monasterium in praesenti juste possidet, vel in futurum, largiente Domino, justis modis poterit adipisci, firma ei et illibata jure perpetuo conserventur. In quibus haec propriis nominibus annotamus: castrum Sanctae Euphemiae, cum capella Sanctae Mariae. Curtem Bazani, Zoco; Rainae, Siluole, curtem Rezati, cum castro et capella Sancti Petri; duo massaritiae in Virle positae, Bistone, Alpes Letinae. Medietatem curtis de Mazano, cum castro, turribus, et capella Sancti Bartholomaei, et Sanctae Margaritae. Medietatem castri Gurzagi. Quidquid habetis in plebe de Gavardo, et in plebibus Salande, Materno, Tusculano, Gargnana. In Brixia casam unam terraneam. In Francia goba sex jugera vinearum, in Cubiade sortes sex. In loco qui dicitur Villo, capellam Sanctae Euphemiae. In Fontasio massaritias quatuor. In Burne unam sortem, cum familiis. In plebe civitas petias vinearum quatuor. In Lauze sortes duas, cum familiis. In Pascardo unam. In Niardo unam, et in Aune unam. Juxta fluvium Mellae curtem Leole cum castro et capella Sancti Martini. In Cassivico sortes tres. In Calino sortes duas. In Miliano et in Mistriano corticellam unam. Castrum Rodelianum, cum capellis Sanctae Mariae et Sancti Andreae. In Corsano curticellam unam cum familia. In Dunello sortes octo cum capella Sancti Joannis. In Carso capellam Sancti Laurentii, cum tribus sortibus. Nulli ergo archiepiscopo, episcopo, vel abbati, aut alicui prorsus hominum facultas sit, idem monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura, salva Brixiensis episcopi reverentia canonica. Obeunte te nunc ejus loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, vel de suo, vel de alio, si oportuerit, collegio, secundum Dei timorem et beati Benedicti Regulam elegerint, a Brixiensi episcopo consecrandus; sicut a supradicto bonae memoriae Landulpho episcopo constitutum est. Porro idem coenobium in ea libertate manere sancimus, in qua praedictus episcopus, et loci fundator, ipsum posuisse cognoscitur. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Scriptum per manum Gervasii scriniari regionarii et notarii sacri palatii. Ego Calixtus catholicae Ecclesiae episcopus. Datum Laterani per manum Ugonis sanctae Romanae Ecclesiae subdiaconi, IV Idus Februarii, indictione I, Incarnationis Dominicae anno 1123, pontificatus autem domni Calixti papae II anno quinto.